Allan Niebuhr (KF), 2005-05-20:
Når man ser regeringens regionalpolitiske redegørelse, er der flere ting, der springer i øjnene.
Det betyder, at der er områder, der står over for nogle store udfordringer.
Det er naturligt, at det er yderområderne, som har de største udfordringer.
De typiske udfordringer i yderområderne er opgaven med at holde på de unge mennesker og tiltrække nye indbyggere og ikke mindst at tiltrække indbyggere med videregående uddannelser.
For at udvikle bestående virksomheder og tiltrække nye i yderområderne er det vigtigt at tiltrække veluddannet arbejdskraft, og at virksomhederne får skabt vækstcentre, gerne gennem videndeling og en opbygning af videninstitutioner.
Især det sidste bør fortælle os, at det er meget vigtigt, at vi er opmærksomme på også at få placeret videregående uddannelsesmuligheder og videninstitutioner ude i yderområderne.
Gode eksempler herpå er placeringen af Syddansk Universitetscenter i både Esbjerg og Sønderborg.
Det har været med til at løfte disse områder sammen med de store vækstvirksomheder, således at områder, der ellers måtte betragtes som yderområder, nu er pænt placerede.
Også regeringens beslutning om at oprette vækstfora, hvor alle parter bag udviklingen er aktive deltagere, er et meget vigtigt skridt i bestræbelserne på at skabe vækst.
Det er dog vigtigt at fastslå, at netop ordvalget aktive deltagere er afgørende.
Man skal nemlig ikke få den opfattelse, at vækstfora er lig med, at regeringen kommer med en pose penge, og så er alle problemer løst.
Vækstfora er ikke en Harry Potter-tryllestav.
Vækstfora er, at de mennesker, der opererer i et område, går sammen og foretager en brainstorming af, hvordan vi i fællesskab løfter området bedst muligt.
Vi Konservative er meget optimistiske med hensyn til fremtiden.
Det er vi naturligvis, fordi vi kan se, dels at det går virksomhederne godt, dels at der er dannet meget stærke vækstcentre, og dels at der lægges vægt på, at vores samfund gennem forskning og videnspredning gives nogle nye muligheder, og at der skabes globaliseringsparathed også ude i regionerne.
Jeg vil ikke undlade at henlede opmærksomheden på en publikation, som Dansk Industri har udgivet om regionernes udviklingsmuligheder.
Den hedder »Sådan ligger regionerne«.
Det er faktisk god læsning om yderområderne.
Af den fremgår det faktisk, at Syd- og Sydvestjylland er det fremmeste område i landet, når det drejer sig om offentlig service.
Den fortæller også, at både Syd-, Sydvest- og Østjylland er de regioner, hvor virksomhederne og medarbejderne er mest globaliseringsparate.
I undersøgelsen viser det sig, at Vestjylland ligger som et af de bedste områder, når det drejer sig om arbejdsstyrkens kompetence og beskæftigelsesfrekvenser.
Det er altså ikke kun negativt det hele.
Der er virkelig nogle muligheder, hvis man står sammen om at løse opgaverne.
Jeg vil gerne slutte af med at fastslå, at det, som vi ser det, er de enkelte regioner, der må stå sammen og huske, at en stærk region er man først, når man har fået alle områderne med.
Det hjælper ikke noget, at der er enkeltområder – hovedstæder i regionen og sådan noget – der har løftet sig, hvis ikke man har fået resten af regionen med.
Jeg vil så gerne fastslå, at det altså er meget godt med statslige arbejdspladser, men statslige arbejdspladser alene gør det ikke.
Det er vigtigt, at vi får snakket infrastruktur og muligheder for yderområderne, så vi får de private virksomheder til at investere i yderområderne.
De statslige arbejdspladser alene kan ikke være med til at løfte regionerne.